རེད་དེ།ཆོས་ལུགས་སྒེར་གཅོད་དང་ཆབ་སྲིད་སྒེར་གཅོད་གཉིས་ཀྱི་ངོ་སོ་མཐོ་ཞིང་དེ་ཡི་བསྟན་པ་རྒྱས་པའི་ཡུལ་གྲུ་དག་ནི།རྗེས་ལུས་དང་རྨོངས་འཐོམ་གྱི་སྤྱི་ཚོགས་འབའ་ཞིག་ཡིན་པས།ཡུལ་ལུང་གང་ནས་སུ་ཞིག་གིས་མི་བུ་སྒེར་ལ་ལྷན་སྐྱེས་སུ་མངའ་བའི་སྨྲ་བརྗོད་ཀྱི་ཐོབ་ཐང་སྤྱད་དེ།མི་སྒེར་གྱི་ལྟ་ཚུལ་དང་བསམ་ཚུལ་བརྗོད་ན།དེ་ནི་མ་རུང་བདུད་ཀྱི་ལྟས་སུ་བཞག་ནས།གང་དེ་གསོད་བཅོམ་གྱི་ཐབས་ལ་བརྩོན་པ་མ་ཡིན་ནམ།ཏག་ཏག་གཟའ་འཁོར་གཅིག་ཙམ་གྱི་ཡར་སྔོན་དུ།ལྷ་སྡེ་དག་གིས་ལེགས་སོ་ཞེས་ཏེ་མགོ་བོ་སྒུར་རྐྱང་དང་།སྐྱབས་གནས་སོ་ཞེས་ཏེ་དད་པ་གནང་རྐྱང་གིས་མཆོད་བཀུར་བྱེད་པའི་དགོན་པ་སྟེ།རྔ་པ་སྣང་ཞིག་དགོན་དང་ཅོག་ལོ་དགོན་གཉིས་ལ།ཡུལ་དེའི་ན་གཞོན་སྙུག་འཆང་པ་བཞི་ཡིས་མི་སྒེར་གྱི་ཐོབ་ཐང་སྤྱད་ནས།དགོན་པའི་རྣག་ཐུམ་འགའ་ལ་ཁབ་ཀྱིས་གཙགས་ཏེ།དེང་རབས་ཀྱི་འགྲོ་ལུགས་ལྟར་འབར་ཞུནཞེས་པའི་ཚགས་པར་ཞིག་འགྲེམ་སྤེལ་བྱས་པ་ལ།ཡུལ་དེའི་དམུ་རྒོད་ཀྱི་སྤྱོད་པ་འཛིན་པའི་གསར་སྨྱོན་སྐོར་ཞིག་གིས།མི་བཞིའི་ཁྲོད་ཀྱི་སྙུག་འཆང་པ་ལྕེ་གསུམ་པ་ཟེར་བ་མཚན་མོ་བཙན་ཁྲིད་ཀྱིས་ཐོད་པར་གྲི་ཡིས་ཁྲམ་རྟགས་བརྒྱབ་པ་སོགས་གཅར་རྡུང་བྱས་འདུག་སྐད་ཐོས་ལ།གཞན་གསུམ་ནི་བྲོས་བྱོལ་དུ་ཡོད་པར་བཤད།རེད་དེ།ངོས་གཅིག་ནས་བལྟས་ན།འདི་ནི་འཇིགས་ཤིང་སྐྲག་པའི་གནས་ཤིག་རེད་མོད།ངོས་གཞན་ཞིག་ནས་བལྟས་ན།འུ་ཚོའི་སྤྱི་ཚོགས་ནི་མ་གཞི་ནས་རྨོངས་པ་ཁོ་ནས་བཅིངས་ཡོད་སྟབས།རྨོངས་པ་དཀྲོགས་ཕྱིར་ཀི་འདེབས་པའི་མི་དག་གི་མགོ་ལ་འདི་འདྲའི་སྡུག་འོང་པ་ཡང་རྒྱུན་ལྡན་ཞིག་ཏུ་མི་བལྟ་ཐབས་མེད་རེད།དེ་བས།ངས་ནི་ན་གཞོན་སྙུག་འཆང་པ་ལྕེ་གསུམ་པ་སོགས་ལ་བྱུང་པའི་དོན་དག་འདི་ནི།ང་ཚོའི་སྤྱི་ཚོགས་འདི་ནས་ད་སོ་མར་མགོ་བརྩམས་པ་ཙམ་ལས་མཇུག་བསྡུས་པ་མིན་པས།དགག་སྒྲུབ་ལ་དགའ་བའི་ན་གཞོན་དག་གིས་དོན་རྐྱེན་འདིའི་རིགས་ལ་གྲ་སྒྲིག་སྔ་མོ་ནས་ཡོད་པར་བྱ་འོས་སོ་ཞེས་པ་དེ་ཡིན་ལ།རང་དབང་རིན་པོ་ཆེ་ནི་ངལ་མེད་རྩོལ་མེད་རིན་མེད་དུ་འཐོབ་མི་སྲིད་པས།ང་ཚོས་རང་དབང་རིན་པོ་ཆེའི་དོན་དུ་རྔུལ་ཆུ་མང་པོ་འཛག་དགོས་པའང་མ་བརྗེད་ཅིག།